REGULAMENTUL (CE) NR. 829/2008 AL COMISIEI
din 21 august 2008
de derogare de la Regulamentul (CE) nr. 1973/2004 de stabilire a normelor de aplicare a Regulamentului (CE) nr. 1782/2003 al Consiliului în ceea ce privește data însămânțării orezului în 2008, în regiunea italiană Piemonte
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1782/2003 al Consiliului din 29 septembrie 2003 de stabilire a normelor comune pentru schemele de sprijin direct în cadrul politicii agricole comune și de stabilire a anumitor scheme de sprijin pentru agricultori și de modificare a Regulamentelor (CEE) nr. 2019/93, (CE) nr. 1452/2001, (CE) nr. 1453/2001, (CE) nr. 1454/2001, (CE) nr. 1868/94, (CE) nr. 1251/1999, (CE) nr. 1254/1999, (CE) nr. 1673/2000, (CEE) nr. 2358/71 și (CE) nr. 2529/2001 (1), în special articolul 145 litera (c),
întrucât:
(1)
Articolul 12 din Regulamentul (CE) nr. 1973/2004 al Comisiei din 29 octombrie 2004 de stabilire a normelor de aplicare a Regulamentului (CE) nr. 1782/2003 al Consiliului în ceea ce privește schemele de ajutor prevăzute la titlurile IV și IVa din respectivul regulament și utilizarea terenurilor retrase din circuitul agricol pentru producția de materii prime (2) prevede că eligibilitatea pentru ajutorul special pentru orez este condiționată de însămânțarea suprafeței declarate, cel târziu până la data de 31 mai ce precede recolta respectivă în cazul tuturor regiunilor producătoare, cu excepția Spaniei, Portugaliei și a Guyanei Franceze, care sunt autorizate să semene până la data de 30 iunie.
(2)
Începând cu jumătatea lunii mai 2008, regiunea italiană Piemonte a fost afectată în mod continuu de ploi torențiale. Aceste condiții meteorologice nefavorabile i-au împiedicat pe fermieri să respecte data-limită de 31 mai 2008 pentru însămânțarea orezului.
(3)
Prin urmare, sunt necesare derogarea de la dispozițiile articolului 12 litera (b) din Regulamentul (CE) nr. 1973/2004 și autorizarea fermierilor să însămânțeze orez în zonele situate în regiunea italiană Piemonte cel târziu până la 30 iunie 2008.
(4)
Măsurile prevăzute în prezentul regulament sunt conforme cu avizul Comitetului de gestionare a plăților directe,
ADOPTĂ PREZENTUL REGULAMENT:
Articolul 1
Prin derogare de la dispozițiile articolului 12 litera (b) din Regulamentul (CE) nr. 1973/2004, pentru a fi eligibilă pentru ajutorul special pentru orez în 2008, zona declarată din regiunea italiană Piemonte trebuie însămânțată cel târziu până la 30 iunie 2008.
Articolul 2
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 21 august 2008.